Pe gitwero loko leb Ibru ma en leb pa jo Juda.
Ka ngat moni nongo tek me niang Lok pa Lubanga i leb mukene ci twero keto kwone i yo me cwiny ka mading. I cencwari me abic K.M.P., Nekemia obedo ki par madit i kare ma oniang ni lutino mogo i kin Lujudaya ma gudwogo ki i Babilon pe gitwero lok i leb Ibru. Lutino magi onongo gitye ka rwenyo lanyut ma nyuto ni gin lutic pa Lubanga pien onongo pe gitwero niang Lok pa Lubanga maber. (Nek. 8:2, 8) Lunyodo mogo ma gitye ka tito kwena i lobo mukene gucako niang ni miti pa lutinogi i kom lok me ada okwe woko. Pingo? Ka watye ka kwano gin mo i leb mapat, pe gudo cwinywa calo ka watye ka kwanone i leb penwa kikome. Ki lok ada, ka pe watwero loko leb moni maber, ci weko pe wabedo ki miti i tiyo tic pa Jehovah dok waol oyotoyot adada. Pi meno, kadi ka watye ki miti me medde ki tic pi Jehovah i lobo mukene, myero bene wamedde ki gwoko yot komwa i yo me cwiny.
Niye . . . en gin ma niangowa maber ni, jami ma pe gineno komgi gitye.”
Niye obedo kit ma pire tek ma Lukricitayo myero gubed kwede. Pe dano ducu gitye kwede. (2 Tec. 3:2) Ento kadi bed kit meno, macalo but nyig ma nyak pi cwiny maleng, “ngat acel acel lubo kit pok me niye ma Lubanga opokke.” (Rom. 12:3; Gal. 5:22) Jo ducu ma gitye ki niye myero gubed ki pwoc pire. Yecu Kricito owaco ni Wonne me polo nyiko dano cok bote kun tiyo ki en. (Jon 6:44, 65) Bedo ki niye i kom Yecu weko kitimo kica i kom bal pa ngat moni. Meno biyabo yo me bedo ki wat macok ki Jehovah pi naka. (Rom. 6:23) Gin ango ma watimo pi mot man mamwonya-ni? Macalo lubalo, onongo pe wapore me kwo pi naka. (Jab. 103:10) Ento Jehovah olo to oneno gin mo maber i kwowa. Pi kicane ma pe wapore pire-ni, en oyabo cwinywa wek wajol kwena maber. Pi meno, wacako bedo ki niye i kom Yecu ki gen me nongo kwo ma pe tum i anyim.
Paulo ocuko cwiny dano ki lok mapol.
I waragane, Paulo oloko maber i kom Lukricitayo luwote. En obedo ka wot kacel ki jo mogo i ticce me pwony pi mwaki mapol, dok ngene kene ni en onongo ngeyo gorogi, ento en oloko jami mabeco i komgi. Me labolle, Paulo olwongo Temceo ni ‘latinne ma emaro i Rwot, dok ma genne,’ ngat ma onongo paro pi miti pa Lukricitayo mukene. (1 Kor. 4:17; Pil. 2:19, 20) Paulo oloko maber i kom Tito bot jo me kacokke ma i Korint ni “lawota dok latic wadiwa piwu.” (2 Kor. 8:23) Twero bedo ni cwiny Temceo gin ki Tito obedo yom adada me ngeyo kit ma Paulo nenogi kwede! Paulo gin ki Barnaba guketo kwogi ka mading i kare ma gudok cen i kabedo ma onongo kong kiketo awano malit i komgi. Me labolle, kadi bed ni gukato ki i atematema magwar i kare ma gitye i Licitra, pud gudok kunnu me cuko cwiny lupwonnye wek cwinygi obed matek. (Tic 14:19-22) I Epeco, Paulo okemme ki lwak ma onongo giger adada, dok i ngeye, en ocuko cwiny omege ma kunu.